**Tervetuloa Waltterin koulun taideteosten julkistamistilaisuuteen tiistaina 23.10. klo 11.15.**

Pari vuotta kestänyt hanke saa päätöksensä, kun kuvanveistäjä Jarkko Liutun kolme teosta julkistetaan Varkauden Waltterin koululla yleisönään kampuksen oppilaat. Taideteoksista kaksi on julkisivuissa.
Tilaisuus alkaa Osmajoentie 30 piha-alueelta, josta siirrymme yhdessä kampuksen pääsisäänkäynnin puolelle, osoitteeseen Urheilukatu 21.
Tilaisuudessa puhuu Varkauden kaupunginjohtaja Hannu Tsupari, apulaisrehtori Teemu Mustonen ja kuvataiteilija Jarkko Liutu. Taidehanketta on tukenut Taiteen edistämiskeskus vuosina 2016-2018.

Kuvataiteilija Jarkko Liutu on toteuttanut Waltterin koulun prosenttitaiteilijana neljä teoskokonaisuutta, joista ensimmäinen julkistettiin Waltterin koulun vihkiäisjuhlassa tämän vuoden tammikuun 29. päivä.
Kuplakyyti (2017) on sijoitettu sisätiloihin, luokkien 5-9 ympäristöön, C-rakennuksen länsipäädyn porrashalliin. Nyt julkistettavat taideteokset ovat Yhdessä kasvaen (2018), Römmin kuplatehdas (2018) ja
Historian havinaa (2018), viimeksi mainittu on C-talon itäpäädyn porrashallissa.

Waltterin taideteokset yhdistävät Waltterin viidestä eri rakennuksesta koostuvaa koulukampusta. Taiteilijan näkökulmina teoksiin ovat nuoret sekä kouluympäristön toiminnan ja viihtyisyyden tukeminen.
Taiteilijan ja tilaajan, Varkauden kaupungin lähtökohtina ovat olleet nykytaiteen liittyminen paikalliseen historiaan käyttäen teollisuuden kuvastoa ja viittauksia, unohtamatta nuoria tai taiteilijan ominta käsialaa,
figuuria eli henkilöhahmoa. Jarkko Liutu käyttää moniosaisissa teoksissaan alumiinivalua pyöreinä ja orgaanisina muotoina, vastakohtana arkkitehtuurin kulmikkaille muodoille. Waltterin teoksiin on liitetty
tarinallisuus Varkauden historiasta kertovilla valokuvilla, jotka taiteilija on valinnut ja koostanut Varkauden museoiden kuva-arkistosta.

Varkauden Waltterin koulun prosenttitaidehankkeen taiteilijaksi valittiin tammikuussa 2017 22:n taiteilijapankkiin ilmoittautuneen taiteilijan joukosta kuvataiteilija Jarkko Liutu (s.1983 Imatralla).
Kuvanveistoon ja taidegrafiikkaan erikoistunut kuvataiteilija tuo uudenlaisen avauksen Varkauden kaupungin veistotaiteeseen painottuvien julkisten teosten joukkoon. Vuonna 2009 kuvataiteilijaksi
(AMK) Saimaan ammattikorkeakoulusta valmistunut Jarkko Liutu asuu ja työskentelee Savonlinnassa. Taiteilijan teosten osallistuvuus, tarinallisuus ja huumorintajuinen ilme puhuttelivat
taiteilijavalintaa tehdessä. Liutu toteuttaa teoksensa pääsääntöisesti itse. Waltterin teoksissa Liutu yhdistää valokuvaa alumiiniin, tuoreimmissa vapaissa taideteoksissaan hän on yhdistänyt
metallisiin veistoksiin vanerille painettuja valokuvia kuten sarjassa Mielenmaisemia, joita nähtiin taiteilijan Savonlinnan maakuntamuseon näyttelyssä vuonna 2017.
Taiteilijasta lisätietoja:                   [www.jarkkoliutu.fi](http://www.jarkkoliutu.fi/)      <https://www.instagram.com/jarkkoliutu/>

                              [www.facebook.com/jarkkoliutu](http://www.facebook.com/jarkkoliutu)

<http://www.kuvataiteilijamatrikkeli.fi/fi/taiteilijat/3550>

Taiteilijapankin koordinaattori ja hankkeen yhteyshenkilö:

Sinikka Miettinen
Intendentti
Varkauden taidemuseo
040-5037760
sinikka.miettinen@varkaus.fi
[www.varkaus.fi/museot](http://www.varkaus.fi/museot)